text: To fængslet for hjemmerøveri mod 53-årig i Sønderjylland
  17 august 2013 kl. 06.34
  To mænd er blevet varetægtsfængslet for et hjemmerøveri i Skodborg, hvor de slap væk med penge og tre geværer.
  En 53-årig mand blev natten til fredag udsat for et hjemmerøveri i Skodborg nær Vejen. To gerningsmænd truede manden til at udlevere kontanter og tre geværer, oplyser Syd- og Sønderjyllands Politi.
  - To gerningsmænd banker på døren, og da han åbner døren, bliver han overfaldet og slået med et koben og truet til at udlevere penge og nøgle til et våbenskab, hvor de stjæler to haglgeværer og en riffel, siger vagtchef Søren Strægaard, Syd- og Sønderjyllands Politi, til Ritzau.
  Mændene bankede på døren i Søndergade klokken 00.50. Kort tid efter blev to mænd på 33 og 21 år anholdt med byttet.
  - Den forurettede mente at have set den ene gerningsmand før, og det viste sig at være rigtigt, da de blev taget kort tid efter med tyvekosterne, fortæller vagtchefen.
  Offeret har fået nogle slag i ryggen og i hovedet, men han er udskrevet fra skadestuen.
  Den 33-årige og den 21-årige blev fredag i et grundlovsforhør varetægtsfængslet i syv dage.
  